Iэмал псори къагъэсэбэпакъым
Мыгъэрей зэхьэзэхуэм зэрыщIидзэрэ Къэбэрдей-Балъкъэрым футболымкIэ и гуп нэхъыщхьэм щекIуэкI зэхьэзэхуэм бжьыпэр щызыIыгъ «ЛогоВАЗ»-м тхьэмахуэ и пэкIэ лъэщIыхьа «Кэнжэм» къыхукъуэкIа Iэмал гъуэзэджэр къигъэсэбэпакъым.
Пашэныгъэр зыугуэшыну тегушхуа кэнжэдэсхэм Шэрэдж Ищхъэрэ къуажэм удынышхуэ щахьащ. Абыхэм я гъуэм къыдагъэкIа топитхум ящыщу плIыр зейр «Къэбэрдейм» и гъуащхьауэ Жэбэтыр Ратмирщ. Аращ мы гъэм нэхъыбэ дыдэрэ къыхэжаныкIари — 26-рэ.
А махуэ дыдэм бабугентдэсхэм я стадионым Налшык икIа «ГидроЭС»-р щыхагъэщIащ. Абы Iэмал къаритащ бжьыпэр я закъуэу яубыдыжыну.
Пашэныгъэм щIэбэнхэм къахыхьащ «Бахъсэныр». Абы Щхьэлыкъуэ икIахэр хигъэщIащ.
Къыхэгъэщыпхъэщ Къэбэрдей-Балъкъэрым футболымкIэ и чемпионатым и епщыкIубгъуанэ джэгугъуэр ирикъуу егъэкIуэкIа зэрымыхъуар. «Шагъдий» (Налшык) — «Тэрч» (Тэрч), «Велес» (Къэрэгъэш) — «Нарт» (Нарткъалэ) зэIущIэхэр нэхъ иужьыIуэкIэ ягъэIэпхъуащ. Апхуэдэу щыт пэтми, фыщыдгъэгъуэзэнщ адрейхэм къарикIуа бжыгъэхэм. Мис ахэр: «Шэджэм-2» (Шэджэм ЕтIуанэ) — «Спартак-Д» (Налшык) — 1:0, «ЛогоВАЗ» (Бабугент) — «ГидроЭС» (Налшык) — 3:1, «ДЕР» (Щхьэлыкъуэ) — «Бахъсэн» (Бахъсэн) — 2:5, «СК-Союз-Сэрмакъ» (Сэрмакъ) — «Эльбрус» (Тырныауз) — 3:2, «Прохладнэ» (Прохладнэ) — «Автозапчасть» (Бахъсэн) — 1:3, «Ислъэмей» (Ислъэмей) — «Къэхъун» (Къэхъун) — 2:3, «Къэбэрдей» (Шэрэдж Ищхъэрэ) — «Кэнжэ» (Кэнжэ) — 5:2.
Хьэтау Ислъам.
